
În conformitate cu prevederile Regulamentului Camerei Deputaţilor, republicat, vă înaintăm alăturat, Raportul de respingere asupra proiectului de Lege privind instituirea unei scheme de ajutor de stat pentru reducerea accizei la motorina utilizată în agricultură, transmis cu adresa nr. PLx. 48 din 1 februarie 2017 şi înregistrat cu nr.4c-4/43 din 2 februarie  2017.

În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,
                             Ioan MUNTEANU

R A P O R T   DE  RESPINGERE
       asupra proiectului de Lege privind instituirea unei scheme de ajutor de stat    pentru reducerea accizei la motorina utilizată în agricultură
(PLx. 48/2017)
În conformitate cu prevederile art. 95 din Regulamentul Camerei Deputaţilor, republicat, Comisia  pentru agricultură, silvicultură, industrie alimentară şi servicii specifice a fost sesizată spre dezbatere în  fond, cu proiectul de Lege privind instituirea unei scheme de ajutor de stat    pentru reducerea accizei la motorina utilizată în agricultură, înregistrat cu nr.4c-4/43 din 2 februarie 2017.

 Senatul în calitate de primă Cameră sesizată a adoptat proiectul de lege în şedinţa din 22 decembrie  2016, în condiţiile articolului 75 alineatul (2) teza a III-a din Constituţia României, republicată.
Conform prevederilor art. 76 alin.(2) din Constituţia României, republicată şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră Decizională.
Consiliul Legislativ a avizat favorabil proiectul de lege conform avizului nr. 686/13.07.2016.

Comisia juridică, de disciplină şi imunităţi a avizat favorabil proiectul de lege.

 Comisia pentru industrii şi servicii şi Comisia pentru buget, finanţe şi bănci au avizat negativ proiectul de lege.

Guvernul prin punctul de vedere transmis cu adresa nr. 287/487/13.03.2017 precizează că nu susţine adoptarea proiectului de lege.
Proiectul de lege  are ca obiect de reglementare simplificarea procedurilor de decontare a accizei la motorina utilizată în agricultură, prin înlocuirea subvenţiei cu bonuri valorice, bonuri pe care fermierii ar urma să le primească la început de an calendaristic, în contul cantităţii pentru care se acordă sprijinul.
Potrivit prevederilor art. 61 din Regulamentul Camerei Deputaţilor, republicat, membrii Comisiei pentru agricultură, silvicultură, industrie alimentară şi  servicii specifice au examinat proiectul de lege, în şedinţa din 29.03.2017.
Din totalul de 24 de membri ai Comisiei pentru agricultură, silvicultură, industrie alimentară şi servicii specifice au fost prezenţi la dezbatere 23  deputaţi.
În urma examinării proiectului de lege  şi a opiniilor exprimate, membrii Comisiei pentru agricultură, silvicultură, industrie alimentară şi servicii specifice au hotărât, cu  unanimitate de voturi, respingerea proiectului de lege  din următorul motiv: 
· Prin Hotărârea Guvernului nr. 1174/2014 a fost  instituită o schemă de ajutor de stat pentru reducerea accizei la motorină utilizată în agricultură pentru perioada 2015-2020, adoptarea proiectului de lege mai sus menţionat implicând notificarea unei noi scheme de ajutor de stat la Comisia Europeană, cu previzibile consecinţe negative prin sistarea  aplicării schemei actuale de ajutor de stat.
Proiectul de lege  face parte din categoria legilor ordinare, potrivit prevederilor art. 76 alin.  2  din Consituţia României, republicată.

                     PREŞEDINTE,                                         SECRETAR,

          Ioan MUNTEANU                                     Dan CIOCAN
Consilier parlamentar,

dr. Gabriela Amalia Ciurea

